CELEX: 32019D2174
Language: ro
Date: 2019-12-17 00:00:00
Title: Decizia de punere în aplicare (UE) 2019/2174 a Comisiei din 17 decembrie 2019 privind existența condițiilor de piață, în sensul articolului 35 din Regulamentul de punere în aplicare (UE) 2019/317, în ceea ce privește unele servicii de navigație aeriană terminală furnizate la aeroporturile din Alicante și Ibiza [notificată cu numărul C(2019) 8919] (Numai textul în limba spaniolă este autentic)

19.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 329/95
               
            
         DECIZIA DE PUNERE ÎN APLICARE (UE) 2019/2174 A COMISIEI
         din 17 decembrie 2019
         privind existența condițiilor de piață, în sensul articolului 35 din Regulamentul de punere în aplicare (UE) 2019/317, în ceea ce privește unele servicii de navigație aeriană terminală furnizate la aeroporturile din Alicante și Ibiza
         [notificată cu numărul C(2019) 8919]
         (Numai textul în limba spaniolă este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic european (regulamentul privind prestarea de servicii) (1), în special articolul 16 alineatul (1),
         având în vedere Regulamentul de punere în aplicare (UE) 2019/317 al Comisiei din 11 februarie 2019 de instituire a unui sistem de performanță și de tarifare în cadrul cerului unic european (2), în special articolul 35 alineatul (3),
         întrucât:
         
                     (1)
                  
                  
                     La 29 iulie 2019, Spania a notificat Comisiei că intenționează să adopte o decizie conform căreia unele dintre serviciile de navigație aeriană terminală din aeroporturile din Alicante și Ibiza sunt supuse condițiilor de piață (denumită în continuare „decizia avută în vedere de Spania”). Aceste servicii privesc controlul de aerodrom al traficului aerian. Decizia avută în vedere de Spania se referă la a treia perioadă de referință în sensul articolului 7 alineatul (1) din Regulamentul de punere în aplicare (UE) 2019/317.
                  
               
                     (2)
                  
                  
                     În temeiul articolului 35 alineatul (3) din Regulamentul de punere în aplicare (UE) 2019/317 și pe baza unei evaluări detaliate în conformitate cu toate condițiile prevăzute în anexa X la regulamentul menționat, autoritățile spaniole consideră că serviciile respective sunt supuse condițiilor de piață. Autoritățile spaniole au consultat reprezentanții utilizatorilor spațiului aerian, precum și alte părți interesate, cum ar fi administratorii de aeroporturi și furnizorii de servicii de navigație aeriană.
                  
               
                     (3)
                  
                  
                     Evaluarea autorităților spaniole ține seama de toate cele șase criterii prevăzute în anexa X la Regulamentul de punere în aplicare (UE) 2019/317. În conformitate cu punctul 6 din anexa menționată, evaluarea criteriilor anterioare s-a efectuat pentru fiecare aeroport în parte. În ceea ce privește criteriile stabilite la punctele 1 și 2 din anexa respectivă, autoritățile spaniole au constatat că nu există bariere semnificative care ar împiedica un furnizor de servicii să ofere servicii de control de aerodrom al traficului aerian. Proiectul de contract de furnizare a serviciilor prevede condițiile și procedurile în temeiul cărora aeroporturile ar putea să rezilieze contractul și să treacă la autofurnizarea serviciilor respective. Evaluarea autorităților spaniole demonstrează, de asemenea, că există proceduri care prevăd transferul de personal și de active către o altă societate. În ceea ce privește punctul 3 din anexa X, se observă că Spania a organizat o cerere de propuneri prin care se aplica o procedură de licitație publică existentă pentru furnizarea serviciilor respective. La momentul organizării procedurii de licitație, în Spania erau certificați opt furnizori diferiți de servicii de navigație aeriană, care erau participanți alternativi credibili la procedura de licitație. Unii dintre acești furnizori de servicii furnizaseră deja servicii de navigație aeriană. În ceea ce privește criteriul stabilit la punctul 4 din anexa X, aeroporturile din Alicante și Ibiza sunt ambele supuse presiunilor comerciale, dar se și concurează activ pentru traficul turistic. Ofertantul selectat este diferit și independent de actualul furnizor de servicii de navigație aeriană de rută, ceea ce asigură o contabilitate și o raportare separată, astfel cum se menționează la punctul 5 din anexa X.
                  
               
                     (4)
                  
                  
                     Comisia a examinat decizia avută în vedere de Spania și evaluarea care stă la baza ei și a ajuns la concluzia că evaluarea condițiilor de piață pentru furnizarea serviciilor de control de aerodrom al traficului aerian, astfel cum a fost notificată de Spania la 29 iulie 2019, a fost efectuată în conformitate cu condițiile prevăzute în anexa X la Regulamentul de punere în aplicare (UE) 2019/317,
                  
               ADOPTĂ PREZENTA DECIZIE:
         
            Articolul 1
            Evaluarea condițiilor de piață pentru furnizarea de servicii de control de aerodrom al traficului aerian în zonele tarifare terminale spaniole la aeroporturile Alicante și Ibiza în timpul celei de a treia perioade de referință, în sensul articolului 7 alineatul (1) din Regulamentul de punere în aplicare (UE) 2019/317, notificată de Spania la 29 iulie 2019, s-a efectuat în conformitate cu condițiile prevăzute în anexa X la Regulamentul de punere în aplicare (UE) 2019/317.
         
         
            Articolul 2
            Prezenta decizie se adresează Regatului Spaniei.
         
         
            Adoptată la Bruxelles, 17 decembrie 2019.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 96, 31.3.2004, p. 10.
         
            (2)  JO L 56, 25.2.2019, p. 1.